“WHO” เผยรู้ผลทดลองใช้ยาต้าน “โควิด-19” รักษาผู้ป่วยจีนใน 3 สัปดาห์
“องค์การอนามัยโลก" (WHO) ทดลองใช้ยาต้านไวรัส “โควิด-19” รักษาผู้ป่วยในประเทศจีน 3 สัปดาห์รู้ผล!
“องค์การอนามัยโลก" (WHO) ทดลองใช้ยาต้านไวรัส “โควิด-19” รักษาผู้ป่วยในประเทศจีน 3 สัปดาห์รู้ผล!
21 ก.พ. 2563

นายแพทย์ทีโดรส อัดฮานอม กีบรีเยซุส ผู้อำนวยการใหญ่องค์การอนามัยโลก (WHO) เปิดเผยกับผู้สื่อข่าวที่กรุงเจนีวาว่า WHO คาดว่าการทดลองทางคลินิกขั้นต้น 2 กรณีสำหรับการรักษาผู้ติดเชื้อไวรัสโคโรนาสายพันธุ์ใหม่หรือโควิด-19 นั้น จะสามารถรู้ผลได้ภายใน 3 สัปดาห์
สำหรับการทดลองกรณีแรกนั้นเป็นการใช้ยาเม็ดที่ประกอบด้วยยาต้านไวรัส lopinavir และ ritonavir ในการรักษาผู้ติดเชื้อโควิด-19  โดยยาต้านไวรัสทั้งสองชนิดดังกล่าวจัดจำหน่ายโดยบริษัท AbbVie ของสหรัฐฯ
ขณะที่การทดลองกรณีที่ 2 นั้นเป็นการทดลองฉีดยา remdesivir ให้กับผู้ติดเชื้อ ซึ่งยาดังกล่าวพัฒนาขึ้นโดยบริษัท Gilead Sciences ของสหรัฐฯ
ทั้งนี้ การทดลองดังกล่าวนั้นดำเนินการในประเทศจีน ขณะที่เจ้าหน้าที่ด้านสาธารณสุขของจีนกำลังหาทางที่จะรักษาผู้ป่วยที่ติดเชื้อไวรัสโควิด-19 โดยใช้การรักษาและการทดลองที่มีอยู่
นอกจากนี้ นายแพทย์กีบรีเยซุส ยังได้เรียกร้องให้ประเทศต่างๆ เพิ่มเงินทุนสนับสนุนการต่อสู้กับไวรัสโคโรนาสายพันธุ์ใหม่ (โควิด-19) ที่กำลังแพร่ระบาดอยู่ในขณะนี้ โดยระบุว่า การตอบรับข้อเรียกร้องของ WHO ที่ต้องการเงินทุนสนับสนุน 675 ล้านดอลลาร์นั้น ยังอยู่แค่ในวงจำกัดเท่านั้น
“ขณะนี้เป็นเวลาที่ต้องต่อสู้กับไวรัส ซึ่งเป็นเรื่องที่สามารถจัดการได้ แต่กลับรู้สึกประหลาดใจมากกับยอดเงินบริจาคที่อยู่ในระดับต่ำ และประเทศต่างๆไม่ได้ให้ความสำคัญอย่างจริงจังมากพอกับการรับมือกับโรคระบาดนี้”
นายแพทย์กีบรีเยซุส ย้ำเตือนว่า แม้จนถึงขณะนี้ยังสามารถควบคุมการแพร่ระบาดของเชื้อไวรัสโควิด-19 ได้ก็ตาม แต่หากการตอบรับในขณะนี้ยังไม่แข็งแกร่งพอ การแพร่ระบาดของเชื้อโควิด-19 นอกประเทศจีนก็อาจจะเป็นภัยคุกคามในวงกว้างขึ้น เนื่องจากไวรัสโควิด-19 เป็นอันตรายอย่างมาก และถือเป็นศัตรูสาธารณะหมายเลข 1 ของโลก